Doms- og sanksjonsutvalget har konkludert med at både Rosenborg og Vålerenga straffes for supporternes bruk av ulovlig pyroteknikk.

Rosenborg sine tilhengere skal i løpet av kampen ha antent til sammen minst 20 bluss og flere røykbokser, samt kastet et objekt inn på spillebanen i kampen mot Lillestrøm 11. mai, mens Vålerenga sine tilhengere antente 32 bluss under kampen mot Brann 22. april, der ett av dem havnet like utenfor spillebanen.

Grunnen til at det må reageres mot slike overtredelser, er at både bruk av pyroteknisk materiale og kasting av gjenstander mot spillebanen isolert sett utgjør en sikkerhetsrisiko og et faremoment.

Enhver bruk av pyroteknisk materiell på tribunen er forbundet med en sikkerhetsmessig risiko. Bruk av bluss medfører en røykutvikling som kan være særlig generende for personer med luftveisplager, samt at bruken er egnet til å skape frykt og panikk blant tilskuerne og kampens aktører.

Utvalget legger i begge tilfeller skjerpende retning vekt på at bruken av pyroteknikk foregikk på selve kampområdet og således blant publikum. Handlingene ble foretatt i umiddelbar nærhet til mennesker og innebar dermed en risiko for skade.

Det ble også i skjerpende retning lagt vekt på at det dreier seg om et ikke ubetydelig omfang pyroteknisk materiale, og at klubbene har blitt straffet for det samme flere ganger tidligere de siste sesongene.

I begge tilfellene har det i formildende retning lagt vekt på at klubben over flere år har nedlagt mye arbeid og ressurser til forebyggende arbeid for å hindre ulovlig bruk av pyroteknikk blant supporterne.

Det ble også i formildende retning lagt vekt på klubbenes håndtering av hendelsene i etterkant av oppgjørene.

I begge tilfellene ble konklusjonen bot på 60 000 kroner.

Klikk her for å lese mer om dommen til Rosenborg

Klikk her for å lese mer om dommen til Vålerenga

Ingen bot til Bodø/Glimt

I kampen mellom Bodø/Glimt og Odd 30. juni ble det benyttet ulovlrig pyroteknikk i form av at ett røykbluss ble antent fra tribuneseksjonen. Det var søkt til NFF om bruk av pyroteknikk mens kampen pågikk, men søknaden ble avslått.

Utvalget legger i formildende retning vekt på at omfanget og alvorlighetsgraden av det pyrotekniske materialet som ble benyttet i den foreliggende sak, fremstår som begrenset. Det vises her til at det dreier seg om kun ett røykbluss.

Videre legges det i formildende retning vekt på at personen som antente blusset, sto plassert nederst ved gjerdet og ikke midt i folkemengden på tribunen. Det var en viss avstand til andre personer og handlingen ble utført på en meget forsiktig måte, hvilket bidrar ytterligere til å redusere farepotensialet ved handlingen.

Endelig legger Utvalget i formildende retning vekt på at handlingen ble foretatt i ærbødighet for å hedre nylig avdøde Arild Berg, en tidligere Bodø/Glimt-spiller som har hatt en sentral posisjon i klubben over mange år. Berg spilte med draktnummer 12, og blusset ble antent i kampens 12. spilleminutt, som en hyllest til ham. Disse formildende omstendighetene er avgjørende for Utvalgets valg av reaksjonsform. Saken er helt spesiell og skiller seg fra tilsvarende saker hvor det har blitt benyttet ulovlig pyroteknikk av klubbtilhengerne.

Utvalget finner at de formildende omstendighetene i saken tilsier at en irettesettelse er passende sanksjon.